**Ipszilonból már jók vagyunk**

ISEUM Rally-Szombathely beszámoló

**Szombathelyen tartották az idei év első murvás versenyét az országos rali bajnokság résztvevőinek. Markó Gergő a jól megszokott navigátora helyett, egy számára új párt talált, Bencs Gábor személyében. Az aszfaltról murvára való átállás mellett ez is újabb fejtörést jelentett, de hamar összecsiszolódott az új páros.**

***Markó Gergő:*** *„Már a tréning folyamán megjött a közös hang kettőnk között. A pályák újjak voltak nekem, a bevállalóságuk miatt pedig elég komoly feladatot jelentett a gyorsan autózás rajtuk. A hosszú egyenesek végi optimális féktáv és kanyartempó eltalálása döntő volt a szakasz végi időeredmények alakulásában.”*

Sokaknak nagy fejtőrést okozott a csúszós útfelület és többen árokba csúszást vagy bukást mutattak be. Gergőéket sem kerülték el a melegebb helyzetek.

***Markó Gergő:*** *„Kalandos versenyen vagyunk túl. Az első napi három pályán és a vasárnapi első körben elég sokat hibáztunk. Többször tolattam bent a pályán, mint tanulókoromban a rutinpályán. Ez meg is látszott, hiszen a szervizsátor alól már nagyon jól ment a kiállás. A második körre sikerült összeszedni magam és menni olyan időket, ami talán bíztatónak mondható. Megvan ugyanaz a különbség, mint Miskolcon, de egy kicsivel mintha már közelebb lennénk a többiekhez.”*

Ahogy fogytak a kilométerek úgy jött meg az önbizalma a fiúknak és a verseny végére még egy kisebb párharcba is bonyolódtak, amiből győztesen jöttek ki.

***Markó Gergő:*** *„Őrület nagy csatát vívtunk itt a végén Maricsek Mikivel egyetlen árva ponttért. Az utolsó szakaszra úgy mentünk fel két nap után, hogy egy tized volt közöttünk. Ezt a 11 kilométeres csepregi gyorson sikerült 2,2 másodperc előnyre növelni. Ha még lett volna két versenynap egész jó időket is tudtunk volna már autózni. A navigátorom azt mondta meg tanultam laza talajon a kocsi viselkedését és, hogy mikor mit kell csinálnom. A kalandokat leszámítva nagyon jó volt a murván autózás és talán közelebb is áll hozzám, mint az aszfalt. A következő két versenyt nagyon várom, és aztán meglátom a folytatást.”*